钦定古今图书集成/理学汇编/学行典/第207卷 > 夏千
## 钦定古今图书集成/理学汇编/学行典/第207卷 > 夏千

按《绍兴府志》：“夏千，会稽东关人。饶膂力负气，独事父
婉顺，以孝闻。东关故水窟，虎忽起丛草，众惊噪，虎逸
入千园中。父出见攫，千吐哺，急出，手持竹著，连击虎
头，且击且号曰：‘汝不脱吾父耶？何敢尔’？虎挀其面不
为动，击愈急，虎舍以去，乃负父归，肠出纳而纫之，祷
于庭曰：‘愿得父偕生否？愿偕死，幸勿独存’。父创甚，猝”
不得善药，因揽庭前苦荠嚼傅之，痛稍止。俄群猎过
其门，询所以药，入视之，曰：“嘻，此即是也。”和酒饮之，令
各沾醉，数日则俱起矣。有欲以其事闻于官，议旌胥
索贿，千语人曰：“奈何为今之行钱买孝子者。”事遂寝。